ร้านอายูซูชิตั้งอยู่บริเวณถนนบายพาส ค่อนไปทางด้านที่ออกถนนโคกเคียนค่ะ กรณีที่เดินทางมาจากในเมือง ร้านจะอยู่ฝั่งขวามือ สามารถจอดรถได้ตามข้างทางซึ่งมีที่ให้จอดรถเยอะพอสมควร ร้านนี้เป็นร้านอาหารมุสลิมค่ะ ตกแต่งแบบทันสมัย โดยอาหารในร้านนอกจากมีชาบูแล้วยังมีอาหารจานเดียวแบบญี่ปุ่นและบรรดาซูชิ อุด้งอีกด้วย

ภายในร้านมีที่นั่งหลายที่พอสมควรและเป็นโต๊ะใหญ่นั่งได้อย่างน้อย 4 คนต่อโต๊ะค่ะ มีโต๊ะยาวที่นั่งได้หลายคนด้วย เรียกว่าเหมาะจะมากันเป็นกลุ่มก้อน และในร้านยังมีห้องน้ำไว้ให้บริการอีกด้วย

วันนี้มาลองชิมชาบูกันค่ะ ชุดชาบูมีให้เลือก 3 ขนาด คือ ขนาดใหญ่ (590 บาท) กลาง (490 บาท) และเล็ก (250 บาท) และมีแบบแยกชุดให้เลือกสั่ง โดยส่วนใหญ่เป็นเนื้อวัว เนื้อไก่ อาหารทะเล และลูกชิ้น ผักชนิดต่างๆ เส้นอุด้ง เส้นราเมน หมี่หยก วุ้นเส้น โดยน้ำซุปของทางร้านมีสามอย่างคือน้ำซุปสุกี้ยากี้ญี่ปุ่นสีดำ น้ำซุปใสและน้ำซุปต้มยำค่ะ น้ำจิ้มก็มีสามอย่างเป็นน้ำจิ้มสุกี้ น้ำจิ้มพอนซึ และน้ำจิ้มซีฟู้ด

เรามากันสี่คน สั่งชาบูน้ำซุปใส และน้ำซุปต้มยำค่ะ น้ำซุปใสอร่อยดี แต่ชอบน้ำซุปต้มยำมากกว่าตรงที่มีรสชาติเข้มข้นและหอม ส่วนชุดผักนั้นสั่งขนาดเล็กมาค่ะแล้วสั่งเนื้อเพิ่มแยกชนิดเอา น้ำจิ้มสุกี้ที่นี่รสออกเค็มไปนิดนึงค่ะ น้ำจิ้มซีฟู้ดรสชาติโอเค ส่วนน้ำจิ้มพอนซึนั้นไม่ได้กินเลยค่ะ เลยบอกไม่ได้ 

สรุปเลยคือชาบูอร่อยดี มีน้ำเปล่าและน้ำชาฟรีด้วย เสียดายนิดนึงที่การบริการช้าไปหน่อยค่ะ (จริงๆ ก็ไม่หน่อยเท่าไหร่นะ) ใครรีบๆ นี่ต้องเผื่อเวลาให้มากเข้าไว้นะคะ แต่น้องพนักงานน่ารักดีค่ะ

ปล.มื้อนี้เราหมดไปคนละประมาณ 160 บาทค่ะ 